2 Tham
Bok mi cɔal i̱
THA-MUƐL IN RƐWDƐ
Riet in nhiam
Ɛn bok Tha-muɛl in rɛwdɛ ɛ mi ɛ kɔr buɔk Tha-muɛl in nhiam, ruacɛ kɛ pek ruec Dee-bid ala kuäär. Kɛ nhiam mëë ɛ kuäär kui̱ cuëëc kä Juda, ciök, (1-4) kɛnɛ mëë ca kuäär nɛɛni diaal, amäni I-thɛ-rɛl kui̱ Caam, ciök kä (5-24) ɛ jɛn rëp kuäärä Dee-bid, kä bum kɛ jɛ, cuɛ kueer kɛ ji̱ tɛ̈rɛ ni rɛy nɛɛnikɛ kɛnɛ jur. Cu Dee-bid jɔɔc ala ram mi tekɛ ŋa̱th kä cɛ rɔ ka̱m Kuoth, kä cua jɛn ram mi cua ŋäth ɛ nɛɛkɛ. Kä cuɛ lɛ jɔɔc bäkɛ tha̱a̱ŋ gua̱thni ala ram mi thil päl ikä mi lät dueer ti di̱t kɛ ɣöö nhɔkɛ ni rɔ kä rɔa mi di̱t lɔc. Kä mëë ca la̱r duerɛ ɛ gök Kuɔth Nhial ni Na-than, cuɛ dueerkɛ lat, kä cuɛ duäc ëë ci Kuoth ɛ ja̱k nhɔk.
Kä cu ciaŋ Dee-bid kɛnɛ lätkɛ ji̱ I-thɛ-rɛl jakä bɛc ɛlɔ̱ŋ, kɛ kɔr gua̱th ëë riɛk kɛ naath, mëë go̱o̱rkɛn kuäär mi dɔ̱ŋ, mi bi ku la ŋa, “Ɛ gat Dee-bid.” Bɛ ku la kuɛ̈ɛ̈dɛ bi ce̱t jɛ mɔ.
Tin te rɛy buɔk
1. Ruec Dee-bid kä Juda 1:1—4:12
2. Ruec Dee-bid kɛ I-thɛ-rɛl kɛɛliw kɛnɛ ti̱el Kuäärädɛ 5:1—24:25
a. Run tëë nhiam 5:1—10:19
b. Dee-bid kɛnɛ Bɛ̈th-cɛba 11:1—12:25
c. Riet Ɛ̈b-ca-lom kɛ rɔ 12:26—20:26
d. Rieet kɛ kui̱ ruec Dee-bid 21:1—24:25
